1. ***História Metodického centra pre Slovákov žijúcich v zahraničí***

***(spracované podľa materiálov Mgr.Anity Murgašovej)***

**a) Vznik *Metodického centra UMB pre Slovákov žijúcich v zahraničí* v Banskej Bystrici** siaha do novembra 1992. Myšlienka vzniku inštitúcie bola obsiahnutá v Správe z operatívnej porady ministra školstva a vedy Slovenskej republiky z 9. 11. 1992.

Na základe rozhodnutia Ministerstva školstva a vzdelávania Slovenskej republiky 4566/1992 – 12 predložil prof.PhDr. Ján Findra, DrSc**.**, prvý rektor Univerzity Mateja Bela, už 20. 11. 1992 ***Návrh koncepcie a profilu kurzov slovenského jazyka pre učiteľov pôsobiacich v sociétach zahraničných Slovákov.***Návrh vypracovali členovia Katedry slovenského jazyka a literatúry Fakulty humanitných a prírodných vied Univerzity Mateja Bela – vtedy PhDr. Janka Klincková, CSc. a PaedDr. Vladimír Patráš, CSc.

**1. januárom 1993 sa konštituuje na Univerzite Mateja Bela v Banskej Bystrici Metodické centrum pre Slovákov žijúcich v zahraničí.**

**7. júla 1993 sa konalo na pôde Univerzity Mateja Bela v Banskej Bystrici rokovanie so zástupcami Ministerstva školstva a vedy Slovenskej republiky. Výsledkom bola prvá rámcová dohoda.**

**b) Historické míľniky MC UMB pre Slovákov žijúcich v zahraničí**

* V novembri 1994 centrum získalo finančný príspevok z Nadácie pre pomoc krajanov Ministerstva zahraničných vecí Slovenskej republiky v sume 1, 23 mil. Sk (na základe uznesenia vlády SR č. 678 zo dňa 28. 9. 1993 a Správnej rady Nadácie pre pomoc krajanom na svojom zasadaní dňa 17. 11. 1994)
* V roku 1995 Katedra slovenského jazyka a literatúry FHaPV UMB vypisuje konkurz na obsadenie miesta vedúceho MC UMB, od 1. apríla **1995** **nastupuje vedúci pracovník Metodického centra UMB**... (polovičným úväzkom odborný asistent Katedry SjL FHaPV UMB a polovičným úväzkom administratívny pracovník Rektorátu UMB)
* V jeseni 1995 sa profilujú učiteľské kurzy členené podľa stupňa školy, v októbri 1995 sa konalo prvé stretnutie so Slovákmi žijúcimi v zahraničí – študentmi fakúlt UMB
* 28. 2. 1996 Ministerstvo školstva Slovenskej republiky rozhodnutím pod číslom 1088/96 – 191 stanovuje kvóty účastníkov učiteľských kurzov z jednotlivých krajín
* **V marci 1996 boli** **prvýkrát udeľované osvedčenia** o absolvovaní kurzov a spôsobilosti vzdelávať v slovenskom jazyku v domovskej krajine (kurz pre učiteľky materských škôl)
* **V roku 1997 sa** **Metodické centrum UMB** transformuje na **celouniverzitné pracovisko** organizačne začlenené pod Rektorát UMB
* **V marci 1998 boli** počas učiteľských kurzov **prvýkrát realizované tvorivé dielne** – remeslá, folklór, umelecký prednes, publicistika, zborový spev; o 2 roky neskôr nahradilo zborový spev a publicistiku ochotnícke divadlo
* V rokoch 1998 – 2000 sa Metodické centrum zúčastňuje programu CEEPUS v spolupráci s Katedrou cudzích jazykov Ekonomickej fakulty UMB
* V roku 1999 sa stalo vyvrcholením odborného a pedagogického snaženia MC UMB pre Slovákov žijúcich v zahraničí **vydanie prvej učebnice slovenského jazyka ako minoritného jazyka na Slovensku adresovanej Slovákom *Slovenčina pre 1. – 3. ročník Nedeľnej školy Slovenského kultúrneho spolku v Buenos Aires*.** Prvú prezentáciu mala 1. júla 1999 v Banskej Bystrici na pôde Právnickej fakulty UMB počas kurzu pre učiteľky predškolských zariadení za priamej účasti učiteľky Nedeľnej školy v Buenos Aires a spoluautorky učebnice pani Evy Jankovičovej. „Krstní rodičia” knihy – prorektori UMB doc. PhDr. Marta Valihorová, CSc. a doc. PaedDr. Vladimír Patráš, CSc. – predstavili verejnosti Slovenčinu pre 1. - 3. ročník Nedeľnej školy v Buenos Aires a pre španielsky hovoriacich slovakistov. **Autorkou učebnice je Mgr. Anita Murgašová – MC UMB pre Slovákov žijúcich v zahraničí, autorkou manuálu Eva Jankovičová – Slovenský kultúrny spolok v Buenos Aires.**
* V auguste až septembri 2001 sa Metodické centrum zúčastňuje projektu ILPC – Sokrates/Erasmus,
* V novembri 2002 predkladá Metodické centrum na Ministerstvo školstva Slovenskej republiky projekt na vytvorenie priestorov Školy v prírode pre krajanských žiakov. Plánom bola rekonštrukcia bývalej základnej školy v Tajove, jej nadstavba s cieľom vytvorenia ubytovacích kapacít – ale aj študijný plán školy v prírode. Projekt mal získaný súhlas nadriadených školských orgánov okresu aj obce,
* **Od 1.januára 2005 sa Metodické centrum** **UMB** pre Slovákov žijúcich v zahraničí stáva **súčasťou Centra UMB pre celoživotné vzdelávanie**
* Vo februári 2005 sa na podnet Metodického centra UMB prvýkrát zúčastňujú žiaci krajanských škôl na celoslovenskej súťaži Šaliansky Maťko
* **V máji 2005 Metodické centrum UMB po** **1.-krát získava akreditáciu všetkých svojich kurzov** (slovenčina ako minoritný jazyk a slovenčina ako cudzí jazyk)
* **V júli 2005 Metodické centrum UMB prvýkrát organizuje Letný kurz slovenského jazyka a kultúry pre krajanov** na základe získanej akreditácie
* **V roku 2006 sa pracovisko transformuje na Centrum UMB pre zahraničných študentov**
* V septembri a októbri 2006 je v Hronci realizovaná škola v prírode v spolupráci so Zväzom Slovákov v Maďarsku, čím bol overený študijný program projektu z roku 2002
* **V apríl 2007** Metodické centrum po prvý krát organizuje **kurz Tvorca europrojektov**
* V novembri 2007 Metodické centrum preberá agendu po zaniknutom Dome zahraničnýchstykov Ministerstva školstva Slovenskej republiky, v januári **2008 bola podpísaná dohoda medzi UMB s Ministerstvom školstva Slovenskej republiky o prevzatí týchto kompetencií**
* **V roku 2008 centrum** **1.-krát organizuje** Školu v prírode pre žiakov škôl s vyučovacím jazykom slovenským v zahraničí a Ozdravný tábor pre deti z Ukrajiny
* V júli 2008 začína ďalšie nové projekty - **1. ročník Letnej školy ľudového tanca, Letný tábor pre deti z Maďarska**
* **Od januára 2010 získalo Metodické centrum 3 nové poverenia zo Sekcie medzinárodnej spolupráce Ministerstva školstva Slovenskej republiky na aktivity:** Lyžiarska škola pre žiakov škôl s vyučovacím jazykom slovenským v zahraničí, Letná športová olympiáda pre žiakov škôl s vyučovacím jazykom slovenským v zahraničí a Letná škola ľudových remesiel pre krajanov
1. ***Aktivity Metodického centra v minulosti (spracované podľa materiálov Mgr. Anity Murgašovej)***
	1. **Štatistika účastníkov podľa krajín za 15 rokov existencie MC UMB – roky 1993 – 2008**

**Za prvých 15 rokov svojej existencie Metodické centrum na svojich aktivitách privítalo spolu 2254 účastníkov.** Najviac boli aktivity zamerané na Slovákov žijúcich v Maďarsku (812 účastníkov), podľa počtu účastníkov nasleduje Srbsko (481 účastníkov), Rumunsko (426 účastníkov) a Ukrajina (275 účastníkov). Nižšie počty účastníkov sme zaznamenali medzi krajanmi z Poľska (113 účastníkov), Rakúska (34 účastníkov), Česka (32 účastníkov) a Chorvátska (26 účastníkov). Aktivít sa zúčastnili aj Slováci zo vzdialenejších krajín – ale v primerane menšom počte: Nemecko (14 účastníkov), Austrália (10 účastníkov), Švajčiarsko (6 účastníkov), Francúzsko (5 účastníkov), po 4 účastníci sa zúčastnili z Argentíny, Japonska a Talianska, 3 účastníci z Fínska a po 1 účastníkovi z krajín Kanada, Mexiko, Švédsko, Lotyšsko, Španielsko.

* 1. **Nárast počtu účastníkov v rokoch 2009 – 2010**

**V porovnaní s celkovým počtom účastníkov za prvých 15 rokov, ktorý vychádza v priemere na jeden rok v počte 150 účastníkov, zaznamenáva Metodické centrum v nasledujúcich obdobiach podstatný nárast počtu účastníkov každoročných aktivít.** V roku 2009 sa siedmich rôznych aktivít zúčastnilo spolu 908 účastníkov a v roku 2010 sa desiatich rôznych aktivít zúčastnilo spolu 1072 účastníkov.

* 1. **SPOLU sa aktivít Metodického centra pre Slovákov žijúcich v zahraničí za 15 rokov zúčastnilo 4234 účastníkov, pričom podstatný nárast návštevnosti bol zaznamenaný v posledných dvoch rokoch – spolu 1980 účastníkov z celkového uvedeného počtu.**